b'\n_START_ARTICLE_\nHDD Olimpija\n_START_SECTION_\nSK Ilrija\n_START_PARAGRAPH_\nPri SK Ilrija so leta 1928 kot prvi v Jugoslaviji za\xc4\x8deli organizirano igrati hokej po kanadskih pravilih, prvo hokejsko opremo sta v Ljubljano z Dunaja prinesla Stanko Bloudek in Viktor Vodi\xc5\xa1ek, hokejsko drsali\xc5\xa1\xc4\x8de pa je bilo zgrajeno pod Cekinovim gradom na teni\xc5\xa1kih igri\xc5\xa1\xc4\x8dih Ilirije. Ker niso imeli nasprotnika, so si ga organizirali sami v Kamniku in z njimi je SK Ilrija 7. februarja 1932 odigrala prvo hokejsko tekmo v Jugoslaviji, na kateri je SK Ilrija zmagala z rezultatom 15:1. Tekma je bila pripravljalna za premiero pred doma\xc4\x8dim ob\xc4\x8dinstvom. SK Ilrija je namre\xc4\x8d 21. februarja 1932 odigrala prvo, tudi mednarodno, tekmo slovenskega kluba proti avstrijskemu klubu KAC iz Celovca, ki je pred tiso\xc4\x8d gledalci zmagal z 1:12. Leta 1934 je Ilirija odigrala prvo tekmo na tujem, v Bukare\xc5\xa1ti jo je premagala romunska reprezentanca. Istega leta je bil na Bledu prirejen prvi pomembnej\xc5\xa1i jugoslovanski mednarodni hokejski turnir, ki so se ga udele\xc5\xbeili klubi SK Ilirija, WEV iz Dunaja, VSV iz Beljaka in FTC iz Budimpe\xc5\xa1te, SK Ilirija pa se je udele\xc5\xbeevala tudi hokejskih turnirjev v tujini._NEWLINE_Leta 1937 je ustanovljena Jugoslovanska zveza za drsanje in hokej na ledu (JZDHL), ki je za prvaka v sezonah 1937 in 1938 razglasila SK Ilrijo kot edini pravi jugoslovanski hokejski klub. SK Ilrija je leta 1939 kot Jugoslovanska hokejska reprezentanca nastopila na Svetovnem hokejskem prvenstvu v \xc5\xa1vicarskem Z\xc3\xbcrichu, kjer je s porazoma proti \xc4\x8ce\xc5\xa1koslova\xc5\xa1ki, \xc5\xa0vici in Latviji in neodlo\xc4\x8denim izidom proti Belgiji zasedla predzadnje, trinajsto mesto. Istega leta so nastopili \xc5\xa1e na turnirju v Bukare\xc5\xa1ti, kjer so dosegli prvo mednarodno zmago Jugoslovanske reprezentance, s 4:2 nad Nizozemsko. Leta 1939 je bilo odigrano prvo Jugoslovansko hokejsko prvenstvo v Ljubljani, kjer je SK Ilirija osvojila naslov prvaka v konkurenci \xc5\xa1e treh zagreb\xc5\xa1kih hokejskih klubov (ZKD, HA\xc5\xa0K, Marathon), uspeh je proti istim nasprotnikom ponovila tudi naslednje leto v Zagrebu ter tretji\xc4\x8d zapored \xc5\xa1e leta 1941, tokrat zopet v Ljubljani, nasprotnika pa suboti\xc5\xa1ki Pali\xc4\x87 in Varad\xc5\xbeinsko \xc5\xa0D. SK Ilirija je tako osvojila do izbruha druge svetovne vojne, od katerega klub ni ve\xc4\x8d nikoli igral pod tem imenom, pet naslovov oz. tri dejansko na ledu.\n_START_SECTION_\nHK Udarnik\n_START_PARAGRAPH_\nLjubljanski hokejisti, ki so se po drugi svetovni vojni zopet zbrali in organizirali v hokejski klub, so si takrat nadeli ime HK Udarnik. Vendar pa dr\xc5\xbeavno prvenstvo v sezoni 1945/46 ni bilo odigrano zaradi pretoplega vremena. Na sporedu bi sicer moralo biti v za\xc4\x8detku februarja 1946 v Zagrebu, poleg Ljubljan\xc4\x8danov pa bi morali nastopiti \xc5\xa1e Mladost Zagreb, Spartak Subotica in Crvena zvezda.\n_START_SECTION_\nHK Triglav\n_START_PARAGRAPH_\nPredvidoma koncem leta 1946 se ljubljansko mo\xc5\xa1tvo preimenuje v HK Triglav in pod tem imenom nastopi na prvem povojnem prvenstvu, ki je bilo izvedeno v vikendu od 24. do 26. januarja 1947 v Ljubljani. Kot je takrat zapisal \xc4\x8dasopis, Ljubljan\xc4\x8danom ni uspelo ubraniti (predvojnega) naslova, saj so zasedli drugo mesto za zagreb\xc5\xa1ko Mladostjo.\n_START_SECTION_\nHK Enotnost\n_START_PARAGRAPH_\n\xc5\xbde na naslednjem dr\xc5\xbeavnem prvenstvu, hokejisti iz ljubljanskega Tivolija nastopijo pod imenom Enotnost. Na prvenstvu, ki se je odvijalo koncem februarja 1948 in katerega se je udele\xc5\xbeilo \xc5\xa1est klubov, ponovno osvojijo drugo mesto, tokrat je bil v mo\xc4\x8dnej\xc5\xa1i beograjski Partizan. Branilec naslova, zagreb\xc5\xa1ka Mladost se prvenstva zaradi turneje po \xc4\x8ce\xc5\xa1ki, ni udele\xc5\xbeila. Kot zanimivost, na tem prvenstvu ime Udarnik nosi mo\xc5\xa1tvo iz Karlovca.\n_START_SECTION_\nHK Ljubljana\n_START_PARAGRAPH_\nNa prvenstvu 1948/49, ki se je zadnji teden januarja 1949 odvijalo v Planici in Ljubljani, mo\xc5\xa1tvo iz Tivolija nastopi pod imenom HK Ljubljana, katerega zadr\xc5\xbei do za\xc4\x8detka 60.-tih let. Ker Ljubljana ni premogla umetnega drsali\xc5\xa1\xc4\x8da, ki bi omogo\xc4\x8dalo treninge, so Ljubljan\xc4\x8dani zaostajali in ves ta \xc4\x8das gledali v hrbet tekmecem iz Zagreba, Beograda ter Jesenic. Mo\xc5\xa1tvo, razen v sezoni 1957/58 ko osvoji 2., zaseda kon\xc4\x8dna 3. do 5. mesta v dr\xc5\xbeavnih prvenstvih.\n_START_SECTION_\nHK Olimpija Ljubljana\n_START_PARAGRAPH_\nLeta 1962 se je HK Ljubljana pridru\xc5\xbeila Akademskem \xc5\xa1portnem dru\xc5\xa1tvu Olimpija, ki je bilo tedaj \xc5\xbee dobro razvito, in prevzela tudi ime Olimpija, prvi predsednik je postal Hinko Miklav\xc4\x8di\xc4\x8d. V istem \xc4\x8dasu so v hokejskem klubu resneje za\xc4\x8deli z delom z mladimi hokejisti z vzpostavitvijo hokejske \xc5\xa1ole. Jozef Benia\xc4\x8d in Vladimir \xc5\xa0vejda sta najbolj zaslu\xc5\xbena za razvoj \xc5\xa1tevilnih ljubljanskih hokejskih talentov v slede\xc4\x8dih desetletjih. V letih 1968 jn 1969 je Milan Betetto s pomo\xc4\x8djo mesta Ljubljane in nekaterih podjetij vodil akcijo 1000 drsalk za pomo\xc4\x8d hokejski \xc5\xa1oli._NEWLINE_Dobro delo z mladimi se je kmalu obrestovalo, saj je v sezoni 1971/72 Olimpija po tridesetih letih ponovno osvojila naslov jugoslovanskega dr\xc5\xbeavnega prvaka, nato pa \xc5\xa1e v sezonah 1973/74, 1974/75, 1975/76, 1979/80, 1980/81, 1982/83, 1983/84. Ob tem je v letih 1969, 1972 in 1975 osvojila \xc5\xa1e naslov jugoslovanskega pokalnega zmagovalca ter Alpski pokal leta 1972. Olimpija je v tem obdobju nastopala tudi v Pokalu evropskih prvakov, prvi\xc4\x8d v sezoni 1972/73. \xc5\xa0tirikrat se je uspela uvrstiti v \xc4\x8detrtfinale tekmovanja, kjer so jo izlo\xc4\x8dili dvakrat ECH D\xc3\xbcsseldorf, po enkrat pa Poldi Kladno in CSKA Moskva.\n_START_SECTION_\nHK Olimpija Kompas\n_START_PARAGRAPH_\nPo letu 1980 se je dotedanji dolgoletni sponzor \xc5\xbdito za\xc4\x8del umikati skupaj s Francom Puterletom, zato si je moral klub poiskati nove sponzorje. Za 1984/85 je postal nov sponzor Turisti\xc4\x8dna agencija Kompas, klub je prvi\xc4\x8d dal ime sponzorja tudi v ime, HK Olimpija Kompas. Edina osvojena lovorika pod tem imenom je jugoslovanski pokal v sezoni 1987.\n_START_SECTION_\nHK Olimpija Hertz\n_START_PARAGRAPH_\nZ za\xc4\x8detkom slovenskega hokejskega prvenstva v 1991/92 je nov glavni sponzor kluba postalo podjetje Hertz. V prvih treh sezonah slovenske lige je Olimpija vselej izgubila kon\xc4\x8dnico za naslov prvaka proti Jesenicam s 3:4, v sezoni 1994/95 pa se je za\xc4\x8dela dolgoletna prevlada Olimpije v slovenski ligi, pod imenom HK Olimpija Hertz pa \xc5\xa1tirje zaporedni naslovi slovenskega prvaka. V tem obdobju se je Olimpija tudi trikrat uvrstila v polfinale Pokala evropskih prvakov, v sezoni 1991/92 sta jo izlo\xc4\x8dila Dinamo Moskva in SC Bern, v sezoni 1995/96 Petra Vsetin, v sezoni 1996/97 pa Lada Togliatti. Olimpija je v \xc5\xa1tirinajstih nastopih v tem tekmovanju na 49-ih tekmah dosegla \xc5\xa1tiriindvajset zmag, tri neodlo\xc4\x8dene izide in dvaindvajset porazov z razmerjem v golih 220:196. V sezoni 1994/95 je Olimpija osvojila tretje mesto na turnirju Federation Cup v Hali Tivoli, ko je premagala HK Partizan Beograd z 12:0, izgubila pa proti klubu Salavat Julajev Ufa z 2:6.\n_START_SECTION_\nHDD ZM Olimpija\n_START_PARAGRAPH_\nLeta 1998 se je podjetje Hertz umaknilo kot glavni sponzor, \xc5\xa1ele leta 2001 pa je klub pridobil novega, Zavarovalnico Maribor. Kljub temu je Olimpija nadaljevala s prevlado v slovenski ligi z osvojitvijo \xc5\xa1e \xc5\xa1estih zaporednih naslovov prvaka do sezone 2004/05, ter nato \xc5\xa1e v sezoni 2006/07. Leto za Jesenicami, je v sezoni 2007/08 v Ligo EBEL vstopila tudi Olimpija, ki je po slab\xc5\xa1em za\xc4\x8detku presenetljivo osvojila drugo mesto po porazu v finalu z 2:4 v zmagah proti klubu Red Bull Salzburg.\n_START_SECTION_\nHDD Tilia Olimpija\n_START_PARAGRAPH_\nOlimpija je v sezono 2008/09 vstopila z velikimi upi, da vsaj ponovi uspehe iz prej\xc5\xa1nje sezone, ko so na koncu izgubili s 4:2 v finalu proti Salzburgu. Klub je dobil novega sponzorja, dotedanjega (Zavarovalnico Maribor) je zamenjala prav tako zavarovalni\xc5\xa1ka dru\xc5\xbeba Tilia. Poleg menjave celostne podobe je pri\xc5\xa1lo tudi do nekaj kadrovskih zamenjav._NEWLINE_Vodstvo kluba je pripeljalo novega vratarja, najbolj\xc5\xa1ega vratarja prej\xc5\xa1nje sezone Alexa Westlunda je zamenjal Mike Morrison, ki je pri\xc5\xa1el z izku\xc5\xa1njami iz lige NHL za ekipe Edmonton, Ottawo in Phoenix. Trener je ostal Mike Posma, ki je v prej\xc5\xa1nji sezoni preporodil ekipo in jo popeljal do finala lige EBEL._NEWLINE_Pri\xc5\xa1li so nekateri obetavni mladi igralci, npr. Nejc Berlisk, Ale\xc5\xa1 Sila, Klemen Sodr\xc5\xbenik, An\xc5\xbee Ropret in Matija Pintari\xc4\x8d, iz h\xc4\x8derinske ekipe HD HS Olimpija je pri\xc5\xa1el \xc5\xbdiga Pance. Velika okrepitev je postal Frank Banham, ki je v prej\xc5\xa1nji sezoni igral za Salzburg polovico sezone, a se nato sprl s trenerjem in od\xc5\xa1el na \xc5\xa0vedsko k ekipi Malm\xc3\xb6 IF Redhawks. Nazaj v Ljubljano se je vrnil Jurij Goli\xc4\x8di\xc4\x8d, ki je v prej\xc5\xa1nji sezoni kazal dobre predstave na Jesenicah._NEWLINE_Klub je zapustil Alex Westlund, ki ni \xc5\xbeelel odkupiti predpogodbe z Linzem, ki jo je podpisal na polovici sezone, ko je bila Olimpija v veliki krizi. Predpogodbo z Linzem je podpisal tudi Kevin Mitchell, a jo je nato odkupil in podalj\xc5\xa1al pogodbo z Olimpijo. Od\xc5\xa1li so Jan Loboda, Domen Vedlin, Gregor Slak in Klemen Mohori\xc4\x8d, ki so med prej\xc5\xa1njo sezono zelo malo igrali z izjemo Klemena Mohori\xc4\x8da, ki je zaigral v finalu proti Salzburgu po po\xc5\xa1kodbi Alexa Westlunda. Klub so zapustili tudi Dejan Kontrec, Brian Felsner, Jeremiah McCarthy in Jaka Avgustin\xc4\x8di\xc4\x8d._NEWLINE_Kljub okrepitvam se je sezone za hokejiste Olimpije za\xc4\x8dela slabo. \xc5\xbde uvodna tekma proti Salzburgu, ki so jo na doma\xc4\x8dem ledu izgubili s 7:0, je nakazala nadaljnji potek sezone. Po sedmih krogih, ko je Olimpija zmagala le na tekmi z Jesenicami in prepri\xc4\x8dljivo zasedala zadnje mesto, je klub moral zapustiti trener Mike Posma. Na preizku\xc5\xa1njo je pri\xc5\xa1el Finec Jesse Niinim\xc3\xa4ki, ki pa po mnenju vodstva kluba ni pokazal dovolj kvalitetne igre, da bi z njim podpisali pogodbo. Posmo je nato zamenjal Kanad\xc4\x8dan Randy Edmonds, ki je uspel stabilizirati rezultate in se pribli\xc5\xbeati mestom, ki vodijo v kon\xc4\x8dnico (v 20. krogu je Olimpija \xc5\xbee zasedala osmo mesto, ki vodi v kon\xc4\x8dnico, a ga nato \xc4\x8dez tri dni izgubila z doma\xc4\x8dim porazom 2:3 proti Innsbrucku), a je tudi njega pestila neu\xc4\x8dinkovitost ekipe in neprepri\xc4\x8dljivost vratarja Morrisona, ki je nato zaradi slabih predstav zapustil ekipo. Zamenjal ga je Finec Markus Korhonen, ki ga je \xc5\xbee po dveh tekmah udarila po\xc5\xa1kodba predpone. Zamenjal ga je rezervni vratar Ale\xc5\xa1 Sila. V rednem delu lige se je izkazal Kanad\xc4\x8dan Frank Banham, ki je po 29 krogih zasedal drugo mesto na lestvici najuspe\xc5\xa1nej\xc5\xa1ih hokejistov lige, zadel je dvajsetkrat.'